אורן סולומון

אורן סולומון הוא קצין צה"ל במילואים בדרגת תת-אלוף, שפיקד על חטיבת יפתח. בשירות המילואים שימש מנהל הלחימה של אוגדת עזה, בין השאר במלחמת חרבות ברזל. ב-7 באוקטובר 2023 לחם כאזרח לצד בנו ומספר שוטרים בקרב ממושך מול מחבלי נוח'בה במהלך הטבח בפסטיבל נובה.

 ביוגרפיה 
סולומון התגייס לצה"ל בשנת 1990 ושירת בחיל השריון. בשנים 1994–2011 שירת בתפקידי פיקוד שונים, ובכללם מ"פ בגדוד 46 של חטיבה 401, סמג"ד בגדוד 82 של חטיבה 7, מג"ד 71 בחטיבה 188, סמח"ט 460 ומח"ט מילואים של חטיבה 11 (יפתח). בנוסף, שירת בתפקיד קצין הדרכה של אוגדה 36, רל"ש של אלוף פיקוד הצפון (בני גנץ), ראש זירת דרום בחטיבת המבצעים, רמ"ט אוגדה, וסגן מפקד המרכז הלאומי לאימונים ביבשה (מל"י) (2014–2016).

לאחר שחרורו מצה"ל בשנת 2016 החל בלימודים ומחקר לדוקטורט בנושא: השתנות תפיסת הביטחון של ישראל. בשנת 2019 החל לשמש כראש חטיבת תפיסת הביטחון והפעלת הכוח במטה לביטחון לאומי, עד לאמצע שנת 2021. במקביל שירת כמנהל הלחימה של אוגדת עזה.זהו התפקיד המבצעי הבכיר במפקדת אוגדה לאחר מפקד האוגדה. במסגרת תפקידו כמנהל הלחימה, ניהל אורן את לחימת אוגדת עזה בכל סבבי הלחימה בשנים אלו, ובמסגרת מבצע שומר החומות קיבל אות הצטיינות על תפקודו במבצע.

 בקרבות במהלך הטבח בפסטיבל נובה 
עם תחילת טבח שבעה באוקטובר, לקח סולומון את בנו, סגן י', ששירת אז כקצין מודיעין בחטיבה צפונית של אוגדת עזה, ויחד יצאו להילחם כשהם חמושים באקדחים. לאחר שתי היתקלויות ומארבי ירי בדרכם מביתם שבקיבוץ סעד, הם הגיעו למרחב חניון רעים שם התקיים פסטיבל נובה. במהלך קרבות מטווחים של מאות מטרים עם מחבלי נוח'בה, אורן לחם יחד עם בנו ומספר קטן של שוטרים בכביש 232. הם האטו את קצב המחבלים, מנעו חטיפות נוספות, ומילטו מאות אנשים תחת האש והחיפוי שלהם. לאחר מכן, אורן עלה על טנק נטוש, ובעזרת מקלע המאג שהוריד מהטנק, בלם התקפות מחבלים נוספות על עשרות ניצולים ושוטרים שהגיעו לתפוס מחסה סביב הטנק הנטוש. בנוסף, לטענתו, הכווין כוחות למרחב וחיבר אותם לכוח, הכווין מסק"ר, וכן לטענתו ניהל את פינוי הפצועים מזירת הלחימה. תא"ל מאיר פינקל טען שסולומון הפריז באופן הצגת לחימתו.

 במלחמת חרבות ברזל 
עם סיום הקרבות בנובה, המשיך סולומון לפיקוד על ניהול הלחימה באוגדת עזה במלחמת חרבות ברזל למשך כשנה וחצי. במקביל, התבקש על ידי מפקד האוגדה אבי רוזנפלד לערוך את התחקיר האוגדתי לאירועי ה-7/10. בתחקיר טען סולומון שהאוגדה תפקדה כנדרש, ומקור הכישלון בתפקוד פיקוד דרום, אגפי צה"ל האחרים והדרג המטכ"לי. לדבריו הוא אף מצא כי חלק מהתחקירים האחרים טויחו וניסו לטשטש את אחריות הבכירים.

במרץ 2025 נפתחה כנגדו חקירת מצ"ח בחשד לעבירות ביטחון מידע, בטענה שבתחילת המלחמה הוציא מאות מסמכים מסווגים, בניגוד לפקודות. במקביל לחקירה, מפקד אוגדת עזה, תא"ל ברק חירם, החליט לסיים את תפקידו של סולומון באוגדה, והאחריות על תחקיר אוגדת עזה הועברה לאל"ם י', בשיתוף מפקד פיקוד הדרום לשעבר, האלוף ירון פינקלמן. ב-6 באוקטובר 2025 הודיע צה"ל שהחקירה נגד סולומון נסגרה לאחר שלא נמצאו ראיות לחשדות ברף הפלילי כנגדו, חרף כך שנקבע בחקירה כי למחשבו חוברו כוננים ניידים בעת שהמחשב היה מחובר למחשב "סודי ביותר". סולומון לא הושב לתפקיד בשירות מילואים פעיל. סולומון האשים את הפיקוד הבכיר בצבא בניסיון השתקתו באמצעות הוראה לפתוח נגדו בחקירה עם חשדות שהוכחו כחסרי בסיס. הוא גם שלח מכתב לרמטכ"ל אייל זמיר ובו ביקורת על תפקודו והתנהלותו של חירם.

בחודשים אוקטובר-נובמבר 2025 שודרה ב"עכשיו 14" סדרה בת שלושה פרקים בשם "חקירה באוקטובר" בהגשת יעקב ברדוגו, בה הטיח סולומון ביקורת על תפקוד המטכ"ל בטבח שבעה באוקטובר, והאשים את הרמטכ"ל הרצי הלוי בניסיון להשתיק את תחקיריו באמצעות הוראה לפתיחת חקירת מצ"ח נגדו.

אורן סולומון חבר בתנועת הביטחוניסטים, ובפורום המפקדים והלוחמים במילואים וחבר הוועד המנהל של ארגון המילואימניקים – דור הניצחון.דף הפייסבוק של "המילואימניקים - דור הניצחון" מפרוץ מלחמת חרבות ברזל מתראיין ומפרסם מאמרים בכלי תקשורת כגון: כאן 11, קשת 12, I24news, עכשיו 14, כיכר השבת, ערוץ 7 ועוד.

 חיים אישיים 
סולומון נשוי ואב לשבעה ילדים, מתגורר בקיבוץ סעד. הוא בעל תואר ראשון במשפטים מהמכללה למינהל ותואר שני בדיפלומטיה וביטחון לבכירים מאוניברסיטת תל אביב.

קישורים חיצוניים
 תא"ל (במיל') אורן סולומון, באתר הביטחוניסטים

 "התחקירים הצבאיים מטייחים את המחדל": ריאיון עם תא"ל במיל' אורן סולומון 21 במאי 2025, בערוץ הידברות ברשת יוטיוב.
 "ראש תחקירי המלחמה שובר שתיקה - מה צה"ל והשב"כ הסתירו מהציבור הישראלי?", שיחה עם אורן סולומון בפודקאסט של דניאל דושי, בה הוא פורש את מּמצאיו. 18 בספטמבר 2025, ברשת יוטיוב.

הערות שוליים

קטגוריה:מפקדי גדודים בחטיבה 188
קטגוריה:מפקדי חטיבת יפתח
קטגוריה:תתי-אלופים בצה"ל
קטגוריה:חברי הביטחוניסטים
קטגוריה:חיילי צה"ל במלחמת חרבות ברזל
קטגוריה:סעד (קיבוץ): אישים
קטגוריה:בוגרי אוניברסיטת תל אביב
קטגוריה:בוגרי המסלול האקדמי המכללה למינהל: משפטים
קטגוריה:הטבח בפסטיבל נובה
קטגוריה:ישראלים שנולדו במאה ה-20